Virallinen lehti nro C 358 , 24/11/1997 s. 0050



A4-0286/97 Päätöslauselma tilintarkastustuomioistuimen erityiskertomuksesta nro 3/97 Phare- ohjelman hajautetusta täytäntöönpanojärjestelmästä (1990 - 1995) sekä komission vastauksista (C4-0349/97) Euroopan parlamentti, joka - ottaa huomioon tilintarkastustuomioistuimen erityiskertomuksen nro 3/97 ((EYVL C 175, 9.6.1997, s. 4)) (C4-0349/97), - ottaa huomioon komission pääosaston 1A arviointiyksikön laatiman Phare-ohjelman «väliarvioinnin», - ottaa huomioon EY:n perustamissopimuksen 188 c artiklan 4 kohdan ja 206 artiklan 1 kohdan, - ottaa huomioon talousarvion valvontavaliokunnan mietinnön ja taloudellisten ulkosuhteiden valiokunnan lausunnon (A4-0286/97); 1. Pitää tilintarkastustuomioistuimen erityiskertomusta tervetulleena objektiivisena ja kriittisenä tutkimuksena Pharen hajautetusta täytäntöönpanojärjestelmästä (decentralised implementation system, DIS); uskoo kuitenkin, varsinkin uuden esiliittymisasetelman valossa, että taloushallinnon hajauttaminen on pikemminkin velvollisuus kuin vaihtoehto ja että se on saatava toimimaan tehokkaasti; 2. Panee merkille tilintarkastustuomioistuimen huomiot, mitä tulee hajautetun täytäntöönpanojärjestelmän tehottomuuteen; huomauttaa, että DIS:n olemassaolosta huolimatta taloutta koskeva päätöksenteko pysyy edelleen erittäin keskitettynä; 3. Valittaa sitä tosiasiaa, että Phare-ohjelman aloittamisesta lähtien alle puolet sille myönnetyistä varoista on muutettu todellisiksi maksuiksi; panee merkille komission arviointiyksikön näkemyksen, että tämä johtuu suureksi osaksi ohjelman huonosta suunnittelusta ja poliittisesta paineesta toteuttaa Pharen talousarvio kokonaan; 4. Hyväksyy komission uuden painotuksen, joka pohjautuu keskitetympään, «liittymislähtöiseen» tapaan lähestyä Phare-ohjelman suunnittelua; korostaa kuitenkin, että, jotta tämä lähestymistapa osoittautuisi hedelmälliseksi varojen tehokkaamman käytön muodossa, tarvitaan konkreettisia hallintouudistuksia; 5. Pitää tervetulleina komission uusimpia aiejulistuksia, joiden tavoitteena on tiukentaa Pharen suunnittelu-, sopimus- ja taloushallintomenettelyjä seuraavien toimenpiteiden avulla: - kuuden kuukauden aikarajan tiukka soveltaminen varojen myöntämisen ja asianomaisen sopimuksen allekirjoittamisen välillä, - päätöksentekomenettelyjen nopeuttaminen, mukaan lukien joidenkin nykyisten projektien hyväksymisprosessissa käytettävien toimien poistaminen, - vanhojen sopimusten «siivoaminen», johon liittyy tarvittaessa projektien päättäminen ja peruuttaminen, varojen kohdentamiseksi uudelleen hedelmällisempiin toimintoihin, - toimiminen arviointiyksikön työn tulosten pohjalta uudistettaessa Phare-ohjelman hallintokäytäntöjä, - turhien ja tarpeettomien ohjelmien hallinnointiyksiköiden päättämisohjelma, - kaikille tarvittaville kielille käännetyn hajautetun täytäntöönpanojärjestelmän menettelyjä käsittelevän käsikirjan julkaiseminen syyskuussa 1997, - käyttämättömien Phare-varojen uudelleenkohdistaminen kansallisten ohjelmien puitteissa pk-yritysten ja Euroopan laajuisten verkkojen laaja-alaisille tukijärjestelmille, jotka ovat myös muiden Phare- maiden käytettävissä, kunhan ne esittävät sopivia projektihakemuksia, pyytää komissiota tiedottamaan parlamentille kullakin alueella saavutetusta edistyksestä ja suoritetuista toimenpiteistä 31. joulukuuta 1997 mennessä; 6. Huomauttaa, että Phare-maissa olevilta komission edustustoilta puuttuu jatkuvasti asianmukaisesti koulutettua vakinaista henkilökuntaa; toistaa uskomuksensa, että tämä ongelma pysyy ratkaisemattomana niin kauan kuin komissio ei ryhdy toimiin tarvitsemiensa asialle omistautuneiden «ulkomaan edustustojen» luomiseksi; 7. Pyytää komissiota takaamaan pääosaston 1A henkilökunnan suuremman pysyvyyden, ennen kaikkea sen hallinnon korkeimmilla virkaportailla; uskoo, että henkilöstön nopea vaihtuvuus on vaikuttanut havaittavissa olevaan politiikan suunnan puuttumiseen ja rakenteelliseen kokemuksen ja institutionaalisen muistin puutteeseen Phare-ohjelmassa; 8. Pahoittelee sitä seikkaa, että tilintarkastustuomioistuimen mukaan teknistä apua koskevat sopimukset on aivan liian usein tehty ilman todellista yritysten kilpailuttamista; kehottaa komissiota ilmoittamaan parlamentille tässä yhteydessä toteutetuista toimenpiteistä ennen vastuuvapauden myöntämistä vuodelle 1996 ja julkaisemaan luettelon niistä 50 yrityksestä, joita konsultoitiin eniten vuosina 1994, 1995 ja 1996 sekä esittämään sen rahoituksen määrän, joka liittyi kullekin näistä yrityksistä myönnettyihin sopimuksiin; 9. Pitää komission pääosastoon A1 luomaa riippumatonta arviointiyksikköä rakentavana innovaationa; pyytää komissiota takaamaan, että sen riippumattomuutta vahvistetaan ja että sillä on käytössään riittävästi varoja voidakseen suorittaa tehtävänsä tehokkaasti; 10. Suosittelee: a) erityisten Phare-politiikan sektoreiden taloushallintoa koskevan täyden vastuun myöntämistä kokeilumielessä kansallisille hallintoelimille varainhoitovuodesta 1998 alkaen niissä valtioissa, joiden kanssa on aloitettu liittymisneuvottelut, b) edellisestä kokeilusta saadun kokemuksen perusteella, että varainhoitovuodesta 1999 ainakin yksi Phare-maa ottaa itselleen täyden vastuun kansallisen Phare-ohjelmansa täytäntöönpanosta varainhoitoasetuksen säännösten mukaisesti (107 artikla ja 109 artiklan 4 kohta) ja siten, että komissio tekee tässä maassa säännöllisiä jälkitarkastuksia, c) että ainakin yksi komission edustusto jossakin Phare-maassa, jonka kanssa liittymisneuvotteluja ei ole aloitettu, ottaa itselleen täyden vastuun kyseisen maan kansallisen ohjelman taloushallinnosta varainhoitovuodesta 1999 lähtien ja että asianomaiselle edustustolle annetaan sen mukaisesti etusija henkilöstön ja aineellisten voimavarojen osalta, d) että käytettäisiin mahdollisimman vähän rajoitettuja tarjouskilpailuja; 11. Toistaa, että kansallisten Phare-varojen kohdistaminen on luonteeltaan ainoastaan viitteellistä ja varoja olisi voitava kohdistaa uudelleen ottaen huomioon avunsaajamaiden saavutukset kansallisten ohjelmien toteuttamisessa; 12. Kehottaa puhemiestään välittämään tämän päätöslauselman neuvostolle, komissiolle ja tilintarkastustuomioistuimelle sekä Phare-maiden hallituksille.